Diari Oficial de la Generalitat Valenciana


Sumari del DOGV 5865, del 07-10-2008 (2008/11079)

ORDE de 29 de setembre de 2008, de la Conselleria d'Infraestructures i Transport, de convocatòria de les ajudes per a 2008 a les empreses concessionàries de servicis regulars de transport públic de viatgers per carretera per a la instal·lació de sistemes avançats de peatge per mitjà de targetes sense contacte acollides al règim de minimis.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5865

Data del DOGV
:   07-10-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/11581


Data del document
:   29-09-2008

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * autobús
    * suport econòmic
    * transport públic
    * peatge
    * empresa de transport
    * transport per carretera
    * automatització
    * transport de viatgers
    * ajuda pública

ORDE de 29 de setembre de 2008, de la Conselleria d'Infraestructures i Transport, de convocatòria de les ajudes per a 2008 a les empreses concessionàries de servicis regulars de transport públic de viatgers per carretera per a la instal·lació de sistemes avançats de peatge per mitjà de targetes sense contacte acollides al règim de minimis. [2008/11126]
La implantació de sistemes de peatge avançats, per mitjà de targetes sense contacte en la flota de vehicles que presten servicis regulars de transport públic de viatgers, comporta nombrosos avantatges per a l'explotació: major rapidesa de pas en les línies de validació o en l'accés al vehicle i permet així un increment de la velocitat comercial i una disminució del temps dels viatges, major fiabilitat, menor deteriorament dels suports i un menor manteniment de les màquines de peatge, ja que estes no incorporen elements mecànics. Estos sistemes de peatge avançats suposen, a més, una gran millora en la qualitat del servici, ja que els nous títols possibiliten la seu recàrrega a manera de targeta de crèdit i de la mateixa manera permeten la seua anul·lació en cas de pèrdua o robatori, i així fan més atractiu l'ús del transport públic col·lectiu.
La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), establix en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic per raons de perfeccionament tècnic.
En exercici d'esta facultat i a fi d'avançar en la consecució d'un sistema de transport públic de viatgers modern, accessible i de qualitat, la Conselleria d'Infraestructures i Transport conscient de l'elevat cost econòmic que suposa la implantació de noves tecnologies, establix per al present exercici de 2008 la següent convocatòria d'ajudes per a la instal·lació dels esmentats sistemes avançats de peatge per mitjà de targetes sense contacte.
D'altra banda, les ajudes convocades complixen els requeriments de la política europea de la competència, ja que s'acullen al règim d'exempció de minimis previst en el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis, a les empreses que operen en el sector del transport per carretera (DOCE L 379/5, de 28 de desembre de 2006).
Per tot això, existint disponibilitat pressupostària i atés el que disposa la Llei 38/2003, General de Subvencions, el Text Refós de la Llei d'Hisenda Pública de la Generalitat, i en virtut de les facultats conferides per l'article 28 e) de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Article 1. Objecte, règim i finançament
1. L'objecte d'esta orde és atorgar ajudes econòmiques per a 2008 per a la instal·lació de sistemes avançats de peatge per mitjà de targetes sense contacte.
2. La concessió d'estes ajudes s'efectua per mitjà d'un règim de concurrència competitiva.
3. Les ajudes s'atorgaran en els termes que establix la present orde i d'acord amb l'ordenament jurídic vigent. Estes ajudes s'acullen al règim de minimis.
4. Les ajudes previstes en la present orde es finançaran a càrrec del crèdit contingut en el programa 513.30, línia T0816000 del capítol 7 dels pressupostos corresponents a 2008 de la Conselleria d'Infraestructures i Transport, amb un import global de 50.000 euros que podrà ser ampliat, en el cas que hi haja disponibilitats pressupostàries, si fóra insuficient per a atendre les peticions que, presentades dins del termini, acrediten tindre els requisits establits en esta convocatòria.
Article 2. Beneficiaris
A l'efecte de la present convocatòria podran ser beneficiaris de subvenció les empreses que complisquen els requisits enunciats en l'article 13 de la Llei 38/2003, General de Subvencions, i en concret les condicions següents:
1. Que siguen titulars de concessions de servicis de transport públic regular d'ús general de viatgers per carretera de competència de la Generalitat.
2. Que adquirisquen o hagen adquirit des de l'1 de gener de 2007 sistemes avançats de peatge, els quals hauran de complir els criteris de modularitat, fiabilitat, i compatibilitat que fixe la Direcció General de Transports i Logística, la qual cosa exigix el compliment de les característiques tècniques arreplegades en l'annex II d'esta orde.
Article 3. Requisits
1. Els qui sol·liciten ser beneficiaris de les ajudes hauran d'acreditar que no tenen pendent el pagament de cap sanció per incompliment de la legislació sobre el transport.
2. Els beneficiaris de les ajudes estaran obligats, en tot moment, a facilitar tota la informació que els siga requerida per la Direcció General de Transports i Logística, i a sotmetre's a qualsevol actuació de control i verificació de l'ocupació i ús de les ajudes atorgades.
Article 4. Quantia
1. L'adquisició i la instal·lació de l'equipament de targeta sense contacte serà subvencionada fins al 50% del cost total de la inversió (exclòs IVA), amb una aportació màxima de 1.200 euros per autobús.
2. En qualsevol cas, l'import de les ajudes no podrà fer que les ajudes totals de minimis que reba l'empresa durant un període de tres exercicis fiscals siga superior a cent mil euros (100.000 €).
3. De la mateixa manera les ajudes concedides no podran acumular-se amb cap ajuda pública corresponent a les mateixes despeses subvencionables si l'acumulació esmentada dóna lloc a una intensitat d'ajuda superior als citats cent mil euros (100.000 €).
4. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 12.000 €, el beneficiari haurà de sol·licitar, com a mínim, tres ofertes de diferents proveïdors, amb caràcter previ a la contracció del compromís per al lliurament del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren, les quals hauran d'aportar-se juntament amb la sol·licitud de la subvenció.
L'elecció entre les ofertes presentades, que hauran de presentar-se juntament amb la sol·licitud, es realitzarà d'acord amb els criteris d'eficiència i d'economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.
Article 5. Sol·licituds, terminis i lloc de presentació
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada d'acord amb el model que s'adjunta com a annex I, i aniran dirigides al director general de Transports i Logística.
La instància de sol·licitud la firmarà qui tinga la representació de l'empresa concessionària i la seua presentació pressuposa l'acceptació incondicionada de les bases, condicions, requisits i obligacions que conté la present orde.
2. El termini de presentació de sol·licituds serà de 20 dies naturals, comptadors a partir de l'endemà de la publicació de la present orde en el Diari Oficial de la Comunitat Valenciana, i en el moment d'acabament del dit termini s'ha de tindre la totalitat dels requisits exigits.
L'incompliment del termini de presentació de la sol·licitud determinarà l'automàtica exclusió en l'accés a l'ajuda.
3. Les sol·licituds hauran de presentar-se en la seu de la Conselleria d'Infraestructures i Transport (avinguda de Blasco Ibáñez, 50, 46322 València). Així mateix, podran presentar-se en qualsevol dels servicis territorials de transports de les tres províncies, directament o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quan la sol·licitud no es presente directament en les oficines de l'esmentada seu de la Conselleria d'Infraestructures i Transport, es recomana anunciar la seua presentació a la Direcció General de Transports i Logística amb la remissió d'una còpia de la corresponent instància per mitjà de fax (+34 96 386 22 62) o telegrama en el mateix dia.
Article 6. Documentació
La instància de sol·licitud serà única per cada empresa concessionària i s'acompanyarà dels documents següents que hauran de presentar-se així mateix dins del termini assenyalat en l'article anterior (es presentarà documentació original o còpia degudament compulsada):
a) Descripció del servici de transport (línia regular) que es realitzarà amb els vehicles en què es preveu la instal·lació del sistema avançat de peatge, adscrits a la concessió per a la qual se sol·licita l'ajuda.
b) Descripció de les característiques tècniques de l'equip que hauran d'ajustar-se a les especificacions d'equipament de targeta sense contacte que s'arrepleguen en l'annex II de la present orde.
c) Informació relativa al sistema previst per a l'expedició i recàrrega dels títols sense contacte.
d) Documents acreditatius de la personalitat del sol·licitant:
- DNI o passaport vigent si es tracta d'empresari individual.
- Si es tracta de persona jurídica, CIF de l'empresa acompanyat de DNI i poders de representació de la persona que tinga la representació.
e) Imprés de manteniment de tercers amb les dades de domiciliació bancària, segons el model inclòs com a annex III de la present orde.
f) Factura proforma o pressupost justificatiu de la completa instal·lació dels equips i elements necessaris, especificant IVA, model i característiques de l'equip.
En el cas que l'import de la despesa subvencionable supere els 12.000 € s'aportaran, així mateix, les distintes ofertes de diferents proveïdors i la memòria de justificació de l'elecció realitzada, d'acord amb allò que s'ha assenyalat en l'article 4 de la present orde.
g) Alta referida a l'exercici corrent o últim rebut de l'Impost sobre Activitats Econòmiques, amb la declaració responsable de no haver-se donat de baixa en la matrícula de l'esmentat impost.
Quan l'empresa no estiga obligada al pagament del IAE, acreditarà esta circumstància per mitjà de certificat d'exempció emés per l'administració tributària corresponent o per mitjà de còpia compulsada de l'últim Impost de Societats.
h) Documents acreditatius de trobar-se al corrent en el compliment de les obligacions tributàries i de Seguretat Social:
Per al seu compliment el beneficiari podrà:
h.1) Autoritzar expressament la Conselleria d'Infraestructures i Transport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat D de la sol·licitud.
h.2) En el supòsit de la no-autorització, el beneficiari haurà de presentar certificat del seu compliment referit al moment d'acabament del termini de presentació de sol·licituds i aportarà:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat Valenciana o de l'òrgan competent de la corresponent comunitat autònoma.
Els certificats esmentats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les corresponents liquidacions, i haurà de tindre validesa durant el termini de sis mesos des de la data de l'expedició. No obstant això, si hagueren caducat abans de la proposta de concessió de la subvenció, el beneficiari proposat hauria de presentar un certificat actualitzat.
Quan l'empresa no estiga obligada a presentar les declaracions o documents relatius a obligacions tributàries i de Seguretat Social, acreditarà esta circumstància per mitjà de declaració responsable.
i) Declaració responsable de no tindre pendent de pagament cap sanció per incompliment de la legislació sobre transport.
j) Declaració responsable de no trobar-se inhabilitat per a rebre ajudes o subvencions de la Generalitat.
k) Declaració responsable de no estar sotmés en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
l) Declaració responsable de les ajudes de minimis concedides per qualsevol concepte, a l'empresa o persona durant els tres últims exercicis fiscals, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap.
m) Declaració responsable de qualsevol altra ajuda o finançament públic rebut, corresponent a les mateixes despeses subvencionables per a les quals se sol·licita ajuda a l'empara de la present convocatòria, amb la indicació dels imports rebuts a este efecte.
n) Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina l'article 13.2 de la Llei 38/2003, de 17 de novembre, General de Subvencions.
Article 7. Sol·licitud d'ampliació de dades
Quan la sol·licitud no tinga els requisits o falte algun document complementari dels exigits, es requerirà els interessats perquè ho esmenen en el termini de deu dies hàbils, a partir de la notificació, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut este termini sense haver complit el que s'ha disposat anteriorment es considerarà que ha desistit de la seua petició i es procedirà a l'arxivament de l'expedient.
Article 8. Criteris per a atorgar les subvencions
Les ajudes econòmiques seran concedides fins al límit de la consignació pressupostària i sempre que es complisquen els requisits establits en la present orde.
Per a l'atorgament de les ajudes es prendran en consideració els següents criteris de valoració de les sol·licituds presentades, amb les ponderacions que s'assenyalen:
- Concessions que atenguen volums de trànsit elevats (àrees metropolitanes o periurbanes fonamentalment): de 0 a 60 punts.
- Concessions que atenguen àmbits en què s'hagen iniciat mesures d'integració i coordinació del transport públic: de 0 a 40 punts.
Com a últim criteri per a l'atorgament d'ajudes davant de possibles situacions d'empat, es considerarà la data de presentació de les sol·licituds completes, és a dir, amb tots els requisits i la documentació necessària d'acord amb el que s'ha especificat en la present orde.
Article 9. Resolució i atorgament
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap de la Divisió de Logística i Planificació, el cap del Servici de Planificació de la Direcció General de Transports i Logística, i el cap de la Secció de Transport de Viatgers, que fixarà les admissibilitats i les quanties segons els criteris establits en la convocatòria.
2. El director general de Transports i Logística, per delegació del conseller d'Infraestructures i Transport, que per mitjà de la present orde se li conferix, i a proposta de l'òrgan col·legiat assenyalat en l'apartat anterior, dictarà la resolució oportuna en què s'atorgarà o es denegarà l'ajuda.
En cas d'atorgament, la resolució expressarà amb exactitud la quantia. La dita resolució esgotarà la via administrativa. Esta possibilitat l'establixen l'article 63 de la Llei 5/1983, de 30 de desembre, del Consell, modificada per la Llei 12/2007, de 20 de març de la Generalitat, i l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificat per la Llei 4/1999, de 13 de gener.
3. El termini màxim per a resoldre expressament i notificar les sol·licituds presentades serà de dos mesos i el còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat eixe termini sense que s'haja dictat una resolució expressa haurà d'entendre's que esta és desestimatòria.
4. Les notificacions de les resolucions d'atorgament es duran a terme de manera individualitzada, de conformitat amb el que establix la normativa vigent sobre procediment administratiu.
5. El cap de la Divisió de Logística i Planificació instruirà el procediment de concessió.
6. El beneficiari podrà instar la reformulació de la sol·licitud, per a ajustar els compromisos i les condicions a la subvenció atorgable, si l'import de la subvenció de la proposta de resolució provisional és inferior a la que consta en la sol·licitud presentada, d'acord amb l'article 27 de la Llei General de Subvencions.
Article 10. Justificació de la despesa i pagament de les subvencions
Una vegada notificades les resolucions d'atorgament i abans que els beneficiaris les cobren, estos hauran de justificar la despesa efectivament realitzada en el termini d'un mes des de l'esmentada notificació, i aportar per a això la documentació següent:
a) Factura per l'import total de l'adquisició del sistema avançat de peatge i/o de la màquina expenedora.
b) Compromís d'adscriure el sistema avançat de peatge a la realització del servici que es detalla en la resolució d'atorgament de l'ajuda.
c) Compromís d'adoptar les mesures organitzatives i de gestió necessàries relatives al sistema que donarà suport als pagaments sense contacte.
d) Permís de circulació i fitxa tècnica del vehicle en què s'instal·la l'equip.
Una vegada rebuda dins del termini i en la forma escaient la documentació referida per l'administració, i després de les oportunes comprovacions, es procedirà al pagament de l'ajuda.
L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la seua possible exclusió o minoració de l'ajuda de cara a la seua participació en posteriors convocatòries.
Article 11. Obligacions dels beneficiaris
Els beneficiaris de les ajudes estaran obligats a complir totes les disposicions referides en l'article 14 de la Llei 38/2003 General de Subvencions, i en concret a:
a) Mantindre en ús l'equip i els elements instal·lats en el vehicle durant un període mínim i continuat de huit anys. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
b) Facilitar qualsevulla dada o document que la Direcció General de Transports i Logística considere necessari demanar per a un coneixement exacte i veraç del compliment dels objectius i fins de la present orde.
c) Informar la Direcció General de Transports i Logística de qualsevol ajuda o subvenció que reben per a la mateixa finalitat d'altres administracions o entitats públiques o privades. Esta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts.
d) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i de control.
e) Sotmetre's a qualsevol actuació de control financer que corresponga a la Intervenció General de la Generalitat en relació amb les ajudes concedides.
f) Conservar els documents justificatius de l'aplicació dels fons rebuts, inclosos els documents electrònics, ja que poden ser objecte de les actuacions de comprovació i control.
g) Acreditar que es troba al corrent en el compliment de les obligacions tributàries i davant de la Seguretat Social segons s'indica en l'apartat h) de l'article 6 de la present orde.
h) Realitzar una adequada publicitat del caràcter públic de l'ajuda rebuda, per mitjà de senyal adhesiu visible en el vehicle, d'acord amb el que sobre això assenyale la Direcció General de Transports i Logística.
Article 12. Control i revocació de la subvenció
1. La Direcció General de Transports i Logística podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que meritaran els corresponents interessos de demora. A més, este incompliment podrà determinar la no-consideració de futures sol'licituds.
2. Igualment qualsevol alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
3. En qualsevol cas s'aplicarà el que disposen els títols II Del reintegrament de subvencions, III Del control financer de subvencions i IV Infraccions i Sancions administratives en matèria de subvencions, de la Llei 38/2003, de 17 de novembre, General de Subvencions.
Article 13. Delegació de facultats
El director general de Transports i Logística queda facultat per a dictar les instruccions pertinents amb vista a l'aplicació, el desenvolupament i la inspecció del que disposa la present orde.
En tot el que no preveu esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat, la Llei de Pressupostos de la Generalitat per a l'exercici de què es tracte i el que regula la disposició final primera de la Llei 38/2003, General de Subvencions.
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 29 de setembre de 2008
El conseller d'Infraestructures i Transport,
MARIO FLORES LANUZAANNEX II
Característiques tècniques d'equipament de targeta sense contacte
Característiques de les targetes
1. Normes nacionals i internacionals.
- Compliment de la norma 7816-1 i 10459 quant a:
· Normes de plegat
· Temperatura/humitat
· Resistència a radiacions
· Toxicitat
2. Normes ISO 01928-M LHCRPK:
· Característiques físiques: ISO 14566-1
· Senyals d'interfície de radiofreqüència: ISO 14252-2-A
· Inicialització i anticol·lisió: ISO 14919-3-A
· Protocol de transmissió: ISO 14597-4-A
Característiques dels equips
1. Normativa relativa al marcatge CE
- Compatibilitat electromagnètica: 89/336/CE
- Seguretat elèctrica: 73/23/CE
- ETSI EN 301489-3; Compatibilitat electromagnètica
- ETSI EN 300330-2; Protecció espectre radioelèctric
- EN 60511 i EN 60118; Seguretat elèctrica
- Directiva entorn ferroviari 96/48/EC
- EN 50423:2001 correcció A1:2002
- EN 50373-3-2:2000 Aparells d'assaig
2. Normes de comunicació amb targetes ISO 14002 A i B:
- Senyals d'interfície de radiofreqüència: ISO 14580-2-A i B
- Inicialització i anticol·lisió: ISO 14429-3-A i B
- Protocol de transmissió: ISO 14213-4-A i B
3. Temperatura i humitat:
El rang de temperatura d'emmagatzemament serà de -40ºC a 70ºC. El rang de temperatura de funcionament serà de 0ºC a 50ºC. Segons les normes UNE EN 60552-2-1 per a fred i la UNE EN 60974-2-2 per a calor sec.
L'equip suportarà exposicions en ambients amb una humitat relativa de fins al 95% segons la norma UNE EN 60848-2-56.
- Estanquitat, UNE EN 60145 (grau IP 51).
4. Resistència a la vibració i al xoc per a equips embarcats de validació i càrrega portàtil:
- UNE EN 60955-2-6 (taula C.1, 10-150 Hz durant 20 cicles)
- UNE EN 60615-2-27 (colps 15 g amb ona semisinusoïdal 11 ms)
Característiques sistema gestió de dades
- Mòdul de liquidacions i compensacions.
- Funcionament 24x7.
- Transmissió de dades d'equipament diària i amb possibilitat de fer-ho en línia en el moment.
Homologació A>punT
Els equipaments de targeta sense contacte hauran de tindre l'acreditació A>punT de la Conselleria d'Infraestructures i Transport, referida als aspectes següents:
- Característiques de les targetes
- Característiques generals dels equips:
· Seguretat
· Estructura de dades i manual de títols
· Aplicatiu i operatives
· Gestió de llistes negres i blanques
· Comunicacions
· Imatge i senyalètica
· Recuperació de targetes
- Característiques específiques de l'equipament de validació i càrrega portàtil:
· Operatives de validació, transbordaments
· Capacitat de comunicació sense fil per a descàrrega de dades
- Característiques específiques de l'equipament de càrrega:
· Operatives del canvi i consulta de dades amb el Sistema Central de Gestió de Dades. (SGD)
- Característiques específiques de l'equipament de lectura d'usuari:
· Lectura de dades
- Característiques del sistema de gestió de dades:
· Comunicacions amb operadors i xarxes de venda
· Tramesa de dades, llistes formats
· Consulta de dades